
AUCTOR. 


Quamquam  duodenum  et  situ  gravissimum  et  decursu 
composito  et  functionibus  est,  morbi  tamen  ejus  diu 
negligebantur,  ita  ut  observationum  numerus  perparvus 
sit:  id  quod  J.  Abercrombie  in  pathologicis  practicis- 
que  de  morbis  ventriculi,  tubi  intestinalis  et  hepatis  quae¬ 
stionibus  suis  ita  reprehendit:  „ Desunt  nobis  investiga¬ 
tiones  factaque  sufficientia  de  hac  re  gravissima,  neque 
tamen  non  verisimile  est,  duodenum  esse  sedem  multorum 
malorum,  quae  facile  confundi  cum  affectionibus  ventriculi 
aut  hepatis  possint.”  Huic  assentitur  Graham:  „  Duode¬ 
num,  inquit,  vasis  sanguiferis  glandulisque  magis  abundat, 
quam  omnes  aliae  partes  tractus  intestinalis,  bilem  recipit 
atque  succum  pancreaticum:  tamen  morbi  hujus  organi 
magnopere  negliguntur.” 

Recentissimo  tempore  Billard  et  Hodgkin  hanc  rem 
in  luce  clariore  collocarunt  quaestionibus  suis  pathologicis, 
gratiamque  iis  debemus  maximam.  Morbos  autem  duo¬ 
deni  cognoscere  tentarunt  F.  Hoffmann,  Schini  e  dei, 

Abercrombie,  C.  Broussais,  Lloyd,  Barby,  Bau- 
din,  A.  Mayer,  optimeque  sunt  de  hac  re  meriti.  Sed 
in  eo,  quo  nunc  utimur,  statu  litterarum  difficillimum 
adhuc  mihi  videtur  esse,  morbos  duodeni,  ventriculi,  he¬ 
patis  et  pancreatis  in  vivis  dignoscere ,  quum  signa  patho- 
gnomonica  malorum  duodeni  nondum  satis  noverimus: 
fieri  autem  non  posse  arbitror,  ut  ex  eorum  praesentia 
certam  quandam  affectionem  dignoscamus.  Nam  duode¬ 
num  appendix  quasi  ventriculi  est;  admixta  bili  et  liquore 
pancreatico  hac  in  parte  canalis  intestinalis  illa  ciborum 
concoctio  fit,  quae  chymificationi  proxima  est:  sic  duo¬ 
denum  concoctionis  organum  gravissimum  est.  Tum  pro¬ 
pter  has  similes  functiones  duodeni,  ventriculi,  hepatis  et 
pancreatis,  tum  propter  vicinitatem  horum  organorum 
etiam  pathicae  affectiones  duodeni,  secundum  symptomata, 
similes  sunt  morbis  partium  earum,  quas  supra  nominavi. 

De  situ  duodeni . 

Duodenum  medium  haeret  inter  regionem  epigastricam 
et  hypochondriacam  dextram,  inter  ventriculum,  hepar, 
renem  dextrum  et  colon  transversum.  Pars  transversa 
s.  horizontalis  superior  oritur  a  pyloro,  vertitur  dextror¬ 
sum  et  retro  usque  ad  collum  vesicae  felleae,  ita  ut  ante 
primam  vertebram  lumbarem,  aortam  et  lobulum  quadra¬ 
tum  hepatis  posita  sit.  In  latere  sinistro  vesicae  felleae 
in  angulum  flexa  pars  transversa  duodeni  superior  transit 
in  partem  descendentem,  quae  paene  ad  perpendiculum 
descendit  usque  ad  marginem  internum  renis  dextri  in 
regionem  2—4  vertebrae  lumbaris.  Superficiei  internae 
caput  pancreatis  adjacet,  externae  ductus  choledochus. 


7 


Tunc  duodenum,  ad  latus  sinistrum  sese  vertens,  iterum 
flectitur  ad  hypochondrium  sinistrum,  ibique  ante  latus 
sinistrum  vertebrae  lumbaris  tertiae  in  ileum  transit. 
Ante  hanc  partem,  quae  transversalis  s.  horizontalis  in¬ 
ferior  appellatur,  colon  et  rami  arteriae  mesentericae 
superioris  jacent,  post  eam  aorta  et  vena  cava  inferior. 

Hodgkin  dividit  duodenum  ex  varietate  structurae 
et  functionum 

1.  in  partem  eam,  quae  a  Bili  ardo  „  portio  pylorival- 
vularis  vocatur; 

2.  in  eam,  in  quam  effunditur  ductus  choledochus  et 
pancreaticus; 

3.  in  eam,  quae  characterem  reliquae  partis  intestini 
tenuis  accipit. 

Initium  modo  duodeni,  prope  pylorum,  peritonaeo 
circumdatur,  maxima  autem  pars  hic  illic  tantum  ei  ad¬ 
jacet.  Lamina  peritonaei,  quae  parti  anticae  duodeni 
adhaeret,  duas  plicas  conformat: 

1.  ligamentum  hepatico -duodenale,  quod  oritur  a  parte 
superiore  portionis  descendentis  juxta  vesicam  felleam, 
et  extenditur  ad  superficiem  inferiorem  hepatis; 

2.  lig.  duodeni  renale,  quod  a  parte  superiore  duodeni 
pertinet  ad  partem  ejus  mediam  et  ad  superficiem 
anteriorem  renis  sinistri. 

Tum  hac  utraque  plica  imprimisque  pancreate,  quod 
duodeno  firme  adhaeret,  tum  tunica  cellulosa,  quae 
superficiem  suam  posteriorem  parieti  posteriori  cavi  ab¬ 
dominis  affigit,  duodenum  in  statu  satis  immobili  susten¬ 
tatur.  Mesenterium,  ut  ad  intestina  reliqua,  ad  duodenum 
non  invenitur.  Ita  duodenum  affluente  chymo,  bili,  succo 
pancreatico  facile  extenditur. 

Tunica  muscularis  composita  est  ex  fibris  quum  lon¬ 
gitudinalibus,  superficialibus,  tum  transversis,  orbicularibus, 
profundis.  Tunica  autem  mucosa  continuatio  est  ejusdem 
tunicae  ventriculi:  colorem  ejus  a  plurimis  pathologis  ante 
Bili  ardum  diverse  descriptum  esse  dicit  Hodgkin, 
idque  ea  de  causa,  quod  colores  in  cadaveribus  ortos 
non  minus  quam  vim  vitalem,  processu  vegetationis  effe¬ 
ctam  et  auctam,  omnino  despexissent,  aut  non  satis 
aestimassent.  Secundum  Billardi  observationes,  quarum 
diligentiam  Hodgkin  confirmat,  saepe,  ubi  pars  pylorica 
ventriculi  in  duodenum  transit,  distinctio  quaedam  duorum 
colorum  animadvertitur:  ventriculi  enim  tunicam  mucosam 
plerumque  albiorem  esse  dicit  quam  duodeni,  quae  sit 
colore  cineraceo.  Causam  hujus  diversitatis  Hodgkin 
sentit  partim  positam  esse  in  diversa  structura  tunicae 
mucosae  in  utraque  illa  parte  tubi  intestinalis,  quum  haec 
membrana  in  duodeno  firmior  sit  quam  in  ventriculo, 
eamque  ob  rem  verisimiliter  omnem  colorem  fortuito 
acceptum  diutius  retineat  quam  illa.  Inter  ciborum  con¬ 
coctionem  duodeni  membrana  mucosa  non  minus  quam 
ventriculi  colorem  accipit  diffusum,  e  roseo  candicantem, 
magis  intensum  irritatione  alia.  Post  pylorum  mucosa 

nonnullorum  digitorum  latitudine  laevis  est,  neque  plicas 

« 

format.  In  superficie  hujus  membranae  magna  apertu¬ 
rarum  copia  cernitur,  quae  ducunt  ad  majores  glandulas 
Brunn  eri  anas.  Hae  glandulae  solitariae  imprimis  in 
portione  pylorivalvulari  (quae  pylorum  et  eam  partem 
interjacet,  ubi  valvulae  conniventes  oriuntur)  non  solum 
frequentiores  sunt,  sed  plerumque  etiam  longe  densiores 
quam  in  reliquo  intestino  angusto;  neque  raro  vel  nor¬ 
mali  formatione  vel  abnormi  tantum  consequuntur  ambi- 

tum,  ut  tunica  mucosa  prorsus  granulata  appareat  et  cum 
lingua  magnis  papillis  obtecta  possit  comparari.  Infra 
hanc  portionem  pylorivalvularem  etiam  minores  illae  glan¬ 
dulae  Lieberkue  linia  nae  intra  utramque  tunicam  inter¬ 
nam  jacent.  In  parte  descendente  initium  capiunt  valvulae 
conniventes  Kerkringii,  plicae  transversae,  quarum 
nonnullae  ad  parietem  internum  in  medio  fere  confluunt 
colliculumque  oblongum  formant,  in  quo  sub  plicula  — 
„diverticulo  Vateri”  —  ductus  Wirsunganus  et  cho¬ 
ledochus  patescunt.  Absentiam  autem  valvularum  conni- 
ventium  et  praesentiam  in  hac  portione  pylorivalvulari 
multarum  glandularum  mucosarum  his  verbis  declarat 
Hodgkin:  „Haec,  inquit,  duodeni  pars  cibos  diversa 
consistentia  accipit  semicoctos  magnaque  vi  per  pylorum 
pressos,  qui,  si  protenus  mucosam  attingerent,  facile 
irritationem  atque  laesionem  inferrent.  Vix  enim  probari 
potest,  totam  chymi  massam  jam  in  ventriculo  esse  muco 
plane  involutam,  sed  per  duodenum  transeuntem  eam 
accipere  magnam  partem  pituitae  hic  secretae  verisimilius 
est.  Itaque  hac  secretione  permagna  nimium  detrimentum 
caperet  intestinum,  nisi  largissimis  auxiliis  munitum  esset 
ad  damnum  restituendum.  Valvulae  autem  conniventes 
ideo  non  adsunt,  quod  et  transitum  chymi,  quem  hic 
remanere  necesse  non  est,  retardarent,  et  superficiem 
mucosam  majorem  redderent,  id  quod  eo  minus  deside¬ 
ratur,  quum  hic  chymo  neque  fel  neque  succus  pancreati¬ 
cus  admixtus  sit,  neque  chylus  hanc  ob  causam  resor¬ 
bendus.  Valvulae  enim  et  duplicaturae  non  formantur  in 
canali  intestinali,  nisi  ut  chylus  resorbeatur.” 

Arteriae  duodeni  sunt  gastrointestinalis  et  rami  arte¬ 
riae  mesentericae  superioris:  comitantur  eas  venae  eo- 

rundem  nominum.  Vasa  ejus  lymphatica  connexa  sunt 
cum  vasis  illis  pancreatis,  hepatis  et  vesicae  felleae. 
Nervi  oriuntur  a  plexu  coeliaco  et  hepatico;  pars  vero 
transversa  etiam  a  nervis  vagis  ramos  accipit  e  plexibus 
gastricis. 

De  functionibus  duodeni. 

Duodenum  multi  alterum  ventriculum  vocant,  in  quo 
ciborum  concoctio  non  minus  juvetur  quam  in  primo. 
Nam  chymus,  in  quo  saepe  alimenta  nondum  cocta  in¬ 
veniuntur,  motu  ventriculi  peristaltico  paulatim  per  pylo¬ 
rum  in  duodenum  pulsus,  chemice  et  mechanice  parietes 
irritat  ad  augendos  motus  vermiformes,  simul  largam 
fellis  et  succi  pancreatici  depletionem  efficit  atque  secre¬ 
tionem  pituitosam  adauget.  Fellis  partibus  nonnullis  aci¬ 
dum  illud,  quod  succo  ventriculi  continetur  et  cum  chymo 
conjunctum  est,  praecipitatur:  succus  autem  pancreaticus 
divitiis  suis  principii  azotici  alimenta  materiae  organicae 
similiora  reddit. 

De  exploratione  aegroti. 

Aegrotus,  quem  examinare  vis,  resupinus  jaceat,  at¬ 
tractis  ad  abdomen  cruribus,  genibusque  divaricatis.  Sic 
palpationem  fieri  summa  cum  diligentia  necesse  est.  Nec 
minoris  vero  momenti  percussio  est  atque  auscultatio: 
quae  explorandi  adjumenta  si  A.  May  er  omnino  despici 
vult,  falso  judicare  videtur.  Piorry,  qui  primus  percus¬ 
sionis  rationes  constituit,  nobis  commendat,  ut  atramento 
accurate  hepatis,  ventriculi  et  coli  transversi  fines  termi¬ 
nemus;  ut  ventriculum  et  colon  transversum  inania  ac 

plena  percutiamus,  et  hunc  ad  finem  aegrotum  aquae 
poculum  exhaurire  et  clysma  ei  applicari  jubeamus.  Sic 
percutiendum  est  plessimetro,  modo  leviter  imponendo, 
modo  profunde  imprimendo.  Percutiendo  autem  et  situs 
partium  cognoscitur,  et  dolor,  qui  primam  concoctionem 
comitatur,  utrum  ventriculi  sit  an  duodeni,  facile  compe¬ 
ritur,  quum  statui  possit,  quam  diu  alimenta  languide 
sonent  in  regione  epigastrica.  Nam  sono  languido  hac 
in  regione  non  amplius  audito,  iis  igitur,  quae  ventricula 
continentur,  in  duodenum  redditis,  si  dolor  manet:  hoc 
alia  signa  adjuvabit,  quae  sunt  morborum  duodeni  pro¬ 
pria.  Immo  William  Stokes  plessimetro  contendit 
dignosci  posse,  num  icterus  ex  hepatitide  ortus  sit,  an 
ex  duodenitide;  nam  in  duodenitide  neque  hepar  tumidum 
inveniri,  neque  sonum  languidum  in  parte  inferiore  late¬ 
ris  dextri  thoracis.  Auscultatione  constituitur,  num  aere 
duodenum  impletum  sit,  et  plerumque  satis  accurate  di¬ 
gnosces,  utrum  ad  intestinum  crassum  hic  sonitus  perti¬ 
neat,  an  ad  duodenum  angustum.  Aneurysmata  ex  strepitu 
folliculari  et  raspato  forti  et  cum  cordis  ictibus  isochro- 
nico  cognoscuntur,  itaque  ab  aliis  tumoribus  distinguuntur. 
Lingua  quidem  multo  minus  symptomatum  praebet  quam 
in  morbis  ventriculi:  majoris  autem  momenti  dolor  est 
et  vomitus  et  sedes  et  urina. 

De  morbis  duodeni. 

Duodenum  non  minus  quam  ventriculus  ad  omnes 
morbos  proclive  est,  qui  sequuntur  e  concoctione  imper¬ 
fecta:  hi  vero  acriores  sunt  quam  qui  ex  functione  ven¬ 
triculi  laesa  oriuntur.  Nam  conformatione  duodeni  per- 

fecta  liquoribusque  iis,  qui  in  ipsum  effenduntur,  vitia 
ex  ventriculo  suspensa  facile  corrigi  possunt,  reliquum 
autem  intestinum  duodeni  vitia  difficilius  compensat.  Sed 
duodenum,  etsi  apparatu  glanduloso  maxime  extenso  pi¬ 
tuitaeque  secretione  largissima  munitum  est  adversus  vires 
pestiferas,  frequentioribus  tamen  interpellationibus  obno¬ 
xium  videtur  esse  quam  multae  partes  aliae  intestini  te¬ 
nuis,  quae  glandulis  non  abundant.  Nam  observationes 
docent,  intestinorum  structuram  saepissime  his  potissimum 
locis  mutari,  quibus  contentorum  amotio  etiam  in  statu 
normali  impeditur.  Quod  quidem  impedimentum,  ut  in 
ventriculo  pylorus,  ad  ilei  finem  valvula  Bauhini  et  in 
recto  sphincter  ani,  sic  ad  finem  duodeni  annulus  mesen- 
terialis  est.  Sed  etiam  contentorum  qualitas  certe  non 
minus  particeps  est  creandarum  alterationum  anatomica¬ 
rum.  Nam  si  alimentorum  cruda  pars  ad  finem  duodeni 
jacere  perseverat,  transitum  per  annulum  mesenterialem 
claudere  casusque  periculosissimos  adducere  potest. 

Symptomata . 

1.  Dolor.  Si  quis  in  morbum  duodeni  incidit,  libenter 
cibos  sumit,  sed  2  —  4  horis  post  coenas,  i.  e.  eo 
tempore,  quo  per  pylorum  chymus  in  duodenum  profi¬ 
ciscitur,  dolorem  sentit  vel  rodentem  vel  prementem, 
qui  plerumque  oblique  et  retro  extenditur  usque  ad  re¬ 
nem  dextrum,  aut  ad  cursum  duodeni,  saepe  etiam  ad 
humerum  dextrum,  interdum  vomitu  tollitur.  Eodem  fere 
tempore  accedere  solet 

2.  Vomitus  sine  ullo  taedio  aut  labore }  sed  ex 
tempore  solo,  quo  post  coenas  vomitur,  num  ventriculo 
an  duodeno  vomitus  consequatur,  haudquaquam  definite 


judicari  potest.  Nam  vel  motibus  ventriculi  peristalticis 
languescentibus,  vel  rhythmo  eorum  mutato  alimenta  diu 
in  eo  versari  possunt,  antequam  evomuntur.  Massae  au¬ 
tem  eae,  quae  e  duodeno  ejiciuntur,  aliam  praebent  spe¬ 
ciem,  nempe  majore  aequabilitate  mixtae,  molli  pulti 
similiores,  minus  acidae,  quam  quas  ventriculus  emittit, 
atque  prorsus  flavo  sunt  colore.  Plurimum  materies 
evomitur  sedimento  coffeae  simillima,  quam  A.  May  er 
signum  pathognomonicum  dicit  malorum  duodeni.  Tamen,  si 
May  er  aliis  in  morbis  hoc  signum  commemoratum  non 
esse  opinatur,  mirandum  est;  quum  carcinomatis  ventriculi 
symptomata  ab  omnibus  nominetur  scriptoribus:  hic  enim 
color  non  pendet  aliunde  nisi  ex  sanguine  coagulato. 
Saepe  aegrotus  paulo  post  libenter  coenat. 

o.  Sedes.  Modo  alvus  adstricta  est,  modo  massae 
nigrae  secedunt  sedibus,  raro  faeces  cruentae.  Bright 
animum  medicorum  advertit  ad  secessus  substantiae  cujus- 
dam  adiposae;  et  May  er  tot  casus  enumerat,  quibus 
haec  massa  excreta  sit,  ut  signum  gravissimum  esse  vi¬ 
deatur.  Hanc  materiem  Tiedemann  et  Gmelin  chylo 
non  accedere  contendunt,  clauso  ductu  choledocho  bili¬ 
que  retenta:  inde  fortasse  etiam 

4.  Urina  illa  alba,  lactea  sequitur,  quam  James 
Hamilton  in  duodeni  morbis  deprehendit.  Hac  prae¬ 
sente  qualitate  urinae  nec  repugnantibus  signis  reli¬ 
quis ,  nunquam  dubitat,  quin  malum  in  duodeno  sedem 
habeat,  quum  huic  urinae  semper  duodeni,  nunquam 
ventriculi  aut  hepatis  morbum  connexum  invenerit.  Inter¬ 
dum  urina  fusca,  haud  raro  omnino  nigra  est. 

5.  Saepe  tumor  aut  durities  per  integumenta  abdo¬ 
minis  sentitur  in  regione  ea,  quae  duodeno  occupatur. 

6.  Icterus  haud  ita  raro  aut  bilis  defluxu  prohibito, 
aut  morbo  in  hepar  vesicamque  felleam  extenso  adventat. 

Diagnosis. 

1.  Morbis  ventriculi  multo  rarius  icterus  adest,  color 
faciei  melior,  lingua  plura  signa  praebet.  Si  tumor 
exstat,  ad  superficiem  sentitur;  dolor  in  regione  tantum 
epigastrica.  Vomituritiones  hic  frequentiores  quam  in  malis 
duodeni,  quia  inflationes  in  hoc  surgentes  propter  pylo¬ 
rum  haud  facile  aufugere  possunt:  itaque  in  duodeni 
morbis  flatulentia  major.  Vomitus,  ventriculo  aegrotante, 
multo  prius  post  coenas  accidit,  aliamque  speciem  praebet. 
Urina  non  ita  mutatur,  ut  in  malis  duodeni. 

2.  Morbi  intestini  reliqui.  Icterus  perrarus,  frequen- 
tior  diarrhoea,  interdum  vomitus.  Dolor  superficialis, 
aliorsum  vergens;  macies  minor;  urina  sine  illa  mutatione 
peculiari. 

3.  Morbi  hepatis.  Icterus  prope  semper  primum 
venit  signum,  tardiusque  recedit.  Macies  raro  magna, 
hydrops  frequentior.  Lingua  flavo  ac  spisso  indumento 
obtecta.  Tumor  durus,  non  elasticus  in  hypochondrio 
magis  dextro:  ibidem  dolor,  minus  certo  tempore  post 
coenas  incedens:  vomitus  rarior.  Urina  rubra,  turbida, 
nigra,  cerevisiae  fuscae  similis. 

4.  Morbi  pancreatis.  Symptoma  princeps  fluxus  sa¬ 
livarius  et  pancreaticus  est. 

Aetiologia. 

Quod  attinet  ad  causarum  vim,  duodenum  morbo 
corripitur  aut  protopathice ,  aut  deuteropathice  (sympa¬ 
thice)  aut  symptomatice. 

a)  Protopathice  nascuntur  morbi  duodeni  1.  potu  et 
cibis ,  quorum  vel  quantitate  vel  qualitate  perniciose  irri¬ 
tatur  tunica  mucosa:  alimentis  inflantibus,  ad  concoquen¬ 
dum  difficilibus,  acidis,  perditis,  cruditatibus  frequentio- 
ribus,  abusu  spirituosorum;  2.  medicamentis  irritantibus, 
vel  emeticis  vel  catharticis  drasticis,  imprimis  alieno 
tempore  et  immoderate  adhibitis;  3.  rebus  venenatis, 
quae  aut  ventriculum  simul  cum  duodeno  laedunt,  aut 
in  duodenum  modo  provectae  nocent;  4.  secretis  abnor¬ 
mibus,  ut  bili  mutata,  quibus  rebus  mucosa  simili  modo 
atque  materiis  venenosis  violari  potest;  5.  laesionibus 
externis:  intussusceptione  intestini,  tumorum  pressu,  stri¬ 
cturis,  ciborum  copia,  vaporibus,  corporibus  alienis 
devoratis. 

b)  Deuteropathice  mala  duodeni  oriuntur  1.  secretione 
cutis  suppressa,  refrigeratione,  imprimis  vero  combu¬ 
stionibus,  quae  cutem  vel  magna  ex  parte  vel  profunde 
destruunt.  Quam  quidem  causam  Dupuytren  primus 
in  lucem  protulit,  quamquam  A.  G.  Richter,  Chelius, 
Walther,  Rust  non  ignorarunt,  combustionibus  intensis 
solere  symptomata  gastrica  adjungi.  Plurimum  tamen 
Curlingii  observationibus  debemus,  e  quibus  duodenum 
ejusmodi  in  casibus  summum  capere  detrimentum  sequitur. 
Quamvis  Hodgkin  opinetur  vomitum,  combustiones  ma¬ 
jores  sequentem,  non  symptoma  esse,  sed  causam  morbi 
duodeni,  hoc  tamen  ea  ipsa  re  refutatur  optime,  quod 
in  14  casibus  a  Curlingio  observatis  octies  vomitus 
aderat  nullus.  2.  Duodenum  saepe  morbo  afficitur  con¬ 
sensu  ex  morbis  organorum  vicinorum,  ventriculi,  coli, 
pancreatis,  hepatis,  vesicae  felleae. 

c)  Symptomatice  morbo  duodenum  tentatur  localisa- 


—  16 


tione  quarundam  dyscrasiarum  acutarum  et  chronicarum: 
praecipue  tuberculoseos  et  febris  flavae. 

/.  De  inflammatione  duodeni  acuta. 

Sectio.  In  duodenis  eorum,  qui  inflammatione  hujus 
organi  acuta  perierunt,  nunquam  Hodgkin  exsudationem 
lymphae  vere  plasticae  reperit,  neque  secretionem  muci 
spissi  et  tenacis  aut  materiae  puriformis.  Interdum  tamen 
strias  crassas  deprehendit  substantiae  spissatae,  quae  vi¬ 
debatur  lympha  esse  facile  se  coagulans,  mucoque  illo 
mixta  erat  aquoso  et  variis  coloribus  infecto,  qui,  etsi 
dubitatur,  num  hoc  intestino  ipso  secernatur,  an  ex  ven¬ 
triculo,  pancreate  aut  parte  intestini  inferiore  huc  pro¬ 
fectus  sit,  saepissime  in  duodeno  versatur.  Non  minus 
dubitamus  de  substantia  illa  spissata ,  qua  e  et  in  duodeno 
nata,  et  ex  aliis  organis  illuc  delata  esse  potest.  Argu¬ 
mentum  igitur  inflammationis  praesentis  in  ipsa  tunica 
mucosa  quaerendum  est:  in  hac  vasa  plura  animadver^ 
tuntur,  quibus  maxime  margines  plicarum  aliaeque  elatio¬ 
nes  occupantur.  Nonnunquam  membrana  mucosa  cana 
est,  vel  e  caeruleo  nigricans.  Certissimo  autem  inflam¬ 
matum  duodenum  fuisse  demonstratur  ulceratione,  ad 
quam  duodeni  tunica  mucosa  variis  de  causis  longe  pro¬ 
clivior  est  quam  mucosa  omnis  alius  partis  intestini  an¬ 
gusti,  excepto  tamen  ilei  fine  inferiore. 

Symptomata  inflammationis  duodeni  acutae ,  quae 
omnino  rarior  est  quam  chronica,  plerumque  iis  pertur¬ 
bantur,  quae  pertinent  ad  inflammationem  ventriculi, 
intestini  reliqui  atque  organorum  vicinorum.  In  febris 
flavae  decursu  tam  frequens  est,  ut  Rush  et  Laurance, 

qui  inter  scriptores  Americanos  optime  hanc  febrem  de¬ 
pinxerunt,  rarissime  sese,  id  quod  Stokes  confirmat, 
hepar  degeneratum  vidisse  dicant  in  iis,  qui  hoc  morbo 
perierint,  semper  ferme  inflammationem  duodeni.  Inde 
sequitur,  quam  sit  difficile,  symptomata  inflammationis 
duodeni  sejuncta  describere. 

Plerumque  morbus  initium  capit  horrore  vehementi, 
qui  simul  cum  dolore  acri,  molestia,  tensione,  plenitu¬ 
dine  in  regione  duodeni  sensis  conjunctus  est.  Dolor 
serpit  ex  hypochondrio  dextro  ad  regionem  lumbarem 
dextram  scapulamque  ejusdem  lateris:  premendo  hypo¬ 
chondrio  dextro  et  ingressu  ciborum  aliquot  horis  post 
coenas  adaugetur.  Febrem  plerumque  vehementissimam 
maximeque  ad  characterem  torpidum  proclivem  comitantur 
symptomata  nervosa,  ut  dolor  capitis,  insomnia,  deliria. 
Deest  omnis  ciborum  appetentia:  lingua  arida  est  atque 
splendida,  sitis  ardens,  urina  lactea:  vomitus  accedit, 
eoque  ille  vehementior,  quo  intensior  inflammatio  mem¬ 
branae  mucosae.  Ea,  quae  evomuntur,  modo  aquosa 
sunt,  modo  subviridia,  modo  cruenta,  nigra,  sedimento 
coffeae  similia.  Alvus  tensa  est  et  tumida  et  tactionem 
facillime  sentiens:  exstat  interdum  obstructio,  initio  saepe 
diarrhoea.  Faeces  spumosae,  sordidae,  e  viridi  flavae, 
raro  cruentae  una  cum  materiis  illis  adiposis  excernuntur. 
Plurimum  icterus  adest. 

Exitus  morbi  valde  diversi  sunt: 

1.  Exitus  in  sanationem.  Hic  morbus,  ut  omnes 
acuti,  crisibus  decernitur  febrilibus,  quae  in  duodeni  in¬ 
flammatione  chronica  perraro  cernuntur:  his  vero  ingressis 
affectio  illa  localis  nondum  extincta  est,  sed  decrescunt 
phaenomena,  usque  dum  in  integrum  duodeni  functio  est 
restituta. 

Si  invaginatione  inflammatio  producta  erat,  sanatio 
interdum  evenit  dejecta  parte  illa  intestini  invaginata  atque 
gangraenosa,  quae  tum  speciem  subcaeruleam  praebens 
ad  anum  apparet  et  excernitur:  adhaesione  ad  fines  partis 
gangraenosae  facta  tubus  intestinalis  servatur  continuus. 
Sed  hic  exitus  perraro  contingit. 

2.  Exitus  in  sanationem  partialem :  a)  Saepe  duo¬ 
denum  organis  finitimis,  hepati,  vesicae  felleae,  ventriculo, 
pancreati  concretum  remanet,  quibus  nonnunquam  ano¬ 
maliis  nulla  morbi  symptomata  excitantur.  Pejus  vero 
est,  si  organa  finitima  tunc  degenerant,  hypertrophica 
fiunt  et  duodeno  premendo  nocent,  b)  Irritabilitas  aucta 
residet ,  qua  facile  reditus  morbi  vel  constrictiones  spa¬ 
sticae  parantur,  c)  Torpor  denique  duodeni  relinquitur, 
qui  status  plerumque  aut  negligitur,  aut  morbus  hepatis 
haberi  potest ;  tamen  flatulentia  molesta,  magno  languore, 
gravitate  quadam  in  hypochondrio  dextro  excellit.  Sedes 
segnes  sunt,  atque  excrementa  nigra  et  exigua  bis  terve 
quotidie  secedunt:  urina  fusca,  pellucida  sedimentum  de¬ 
ponit  latericium,  rarius  album. 

3.  Exitus  in  alios  morbos.  Saepissime  haec  inflam¬ 
matio  acuta  transit  in  chronicam,  quae  sive  ulceribus, 
sive  hypertrophia,  sive  atrophia,  sive  coarctatione,  sive 
dilatatione  intestini  perniciem  inferre  homini  potest. 

4.  Exitus  letalis .  a)  Crebro  aegroti  morte  subita 
aut  apoplexia  nervosa  inter  deliria  furibunda  pereunt, 
aut  gangraena  partis  invaginatae.  Si  gangraena  homini 
mortem  infert,  dolores  summi  repente  conquiescunt,  pul¬ 
sus  decrescit,  extremitates  refrigerantur,  facies  et  labia 
pallescunt.  Huc  singultus  convulsionesque  adveniunt, 
saepe  sensus  quidam  caloris  in  hypochondrio  dextro  et 
in  epigastrio,  frigidis  reliquis  corporis  partibus  obtectisque 


19 


sudore  frigido:  aegrotus  vel  sanguinem  evomit  vel  mas¬ 
sam  nigram:  vires  celerrime  collabuntur.  h)  Mors  saepe 
accidit  inflammatione  in  peritonaeum  extensa,  c)  Post 
longius  tempus  homines  vita  decedunt  exitibus  ceteris, 
quos  sequi  inflammationem  chronicam  solere  supra  me¬ 
moravi. 

//.  De  inflammatione  duodeni  chronica. 

Chronica  duodeni  inflammatione,  quae,  ut  supra  dixi, 
multo  frequentior  est  quam  acuta,  saepius  viri  corri¬ 
piuntur  quam  mulieres. 

Sectio .  Initio  rubedo  quaedam  simplex  invenitur  tu¬ 
nicae  duodeni  mucosae,  cujus  glandulae  pituitariae  valde 
evolutae  sunt;  serius,  quum  morbus  per  longius  tempus 
perstitit,  mucosa  vel  omnes  intestini  membranae  aliquanto 
spissatae  sunt.  Color  tunicae  mucosae  fuscus,  lapidi 
fissili  similis  est,  vel  absentibus  vel  praesentibus  maculis 
rubris.  Nonnunquam  totum  duodenum  deprehenditur 
nigrum ,  qui  tamen  color  non  semper  gangraena  effectus 
est:  lumen  duodeni  modo  diminutum,  modo  amplificatum 
est,  ut  ventriculi  prope  ambitum  habeat:  non  raro  ulcera 
adsunt.  Vesica  fellea  plerumque  atrophica  bilique  nigra 
et  crassa  impleta  est;  saepe  multos  calculos  biliosos  vel 
majores  vel  minores  continet,  quibus  lumen  ejus  penitus 
occupatur.  Interdum,  vesica  fellea  perforata,  bilis  aut 
duodeno  infusa  aut  cystide  aliqua  cellulosa  circumdata  est. 

Symptomata.  C.  Broussais,  qui  optime  de  hoc 
malo  disseruit,  aegrotum  dicit  tribus  vel  quattuor  horis 
post  coenam  largam  sensum  quendam  molestiae  caloris¬ 
que  percipere,  rarius  dolorem  vchementiorem  in  hypo¬ 
chondrio  dextro  infra  costas  breves.  Quem  dolorem 
Bur serius  in  institutionibus  suis  his  verbis  depingit: 

9  * 

„Dolor  qui  dorso  lumbisque  dextrorsum  speciatim  infestior 
est,  duodenum  potissimum  aut  jejuni  initium  afficere  cre¬ 
ditur,  cum  duodeni  finis  incumbat  lumborum  regioni  et 
tunc  cardialgiam,  colicam  hepaticam  et  nephriticam  quo¬ 
dammodo  mentitur.“  Hic  igitur  dolor,  qui  mox  evanescit 
neque  redit  nisi  post  pastum  potumque  immoderatum, 
saepissime  usque  ad  humerum  dextrum  serpit;  nonnun- 
quam  tamen  nonnisi  in  hac  regione  versatur,  ut  in  pylori 
vel  hepatis  inflammatione.  Dolor  premendo  et  spirando 
ex  imo  pectore  crescit  atque,  ut  ait  Abercrombie,  vo¬ 
mitu  saepe  tollitur.  Mox  redit  tormentum  post  coenam 
quamque  solitam;  denique  quotidie  venit:  immo  etiam 
continuum  existit.  Calor  crescit  cum  cruciatu  et  denique 
item  permanet:  inflammatio  latius  circumfertur  in  alia 
organa:  sapor  amarus  fit,  massae  biliosae  vel  nigrae  per 
os  et  per  anum  expelluntur,  spasmi  atque  convulsiones 
accedunt.  Dolores  diffunduntur  in  latus  dextrum  abdo¬ 
minis  et  dorsi,  alvus  facillime  sentit  tactionem,  dolet 
brachium  dextrum  ac  saepe  instupet.  Accidit  haud  raro, 
ut  totius  corporis  facultas  percipiendi  ita  aucta  sit,  ut 
aegrotus  strepitu  lenissimo  cohorrescat  et  convellatur, 
ut  ne  vocem  quidem  emittere  conetur,  atque  versari  in 
cubiculo  obscuro  gratissimum  ei  sit.  Durante  tali  par¬ 
oxysmo  doloris  interdum  rubedo  quaedam  circumscripta 
apparet  in  regione  duodeni,  aut  totum  hypochondrium 
flavo  colore  imbuitur.  Saepenumero  tumorem  elasticum 
et  lentum  sentis,  qui  crescit,  costis  brevibus  prominet 
ac  saepe  usque  ad  umbilicum,  immo  ad  os  ilium  descendit. 
Huc  accedit  cruciatus  post  coenam,  diaphragmate  in  al¬ 
tum  presso:  icterus  vel  universalis  vel  partialis,  vomitus 
sedesque  biliosa.  Mortem  inflammatio  duodeni  chronica 
nunquam  per  se  ipsam  hominibus  infert,  sed  eo  potissi- 

mum,  quod  vel  in  acutam  transit,  vel  in  alia  organa 
circumfertur,  perniciem  parare  potest:  fit  nonnunquam  ut 
oriatur  hydrops,  et  diarrhoea  illam  comitante  vehementi 
vires  citissime  collabantur.  Perrara  mors  est  repentina 
ex  haemorrhagia  interna,  frequentior  ea,  quae  hypertro¬ 
phiam,  vel  atrophiam,  vel  coarctationem ,  vel  dilatationem 
vel  imprimis  ulcera  sequitur;  haec  enim  omnia  inflam¬ 
matione  duodeni  chronica  effici  et  relinqui  possunt. 

III.  De  hypertrophia  duodeni . 

Sectio.  Membranae  intestini  aut  omnes  una  cum  in¬ 
terjacentibus  stratis  cellulosis  formationi  hypertrophicae 
obnoxiae  esse  possunt,  aut  in  singulas  intestini  membra¬ 
nas  recidit  hypertrophia.  Ex  his  frequentissime  folliculi 
mucosi  intumescendam  ostendunt.  Glandulae  distinctae 
in  superficie  tunicae  mucosae  prominent  ut  corpuscula 
parva,  subrotunda,  conica,  dura,  candicantia,  orificiisque 
praedita  centralibus.  Haec  autem  orificia  modo  tam  di¬ 
latata  sunt,  ut  ei,  qui  leviter  ea  adspiciat,  ulceribus 
similia  videantur:  modo  vel  coarctata  sunt  vel  obturata, 
ita  ut  cryptae  secreto  in  cavis  earum  accumulato  ad 
tumores  eximios  distendi  possint.  Irritatione  consecuta 
chronica  etiam  parietes  saepe  atque  stratum  cellulosum 
folliculi  hypertrophici  in  telam  quandam  firmiorem,  fibra¬ 
tam  atque  cartilagineam  mutantur. 

Tunicae  autem  mucosae  ipsius  intumescendam  raro 
invenies;  tamen  aut  tota  haec  membrana,  aut  partes  ejus 
singulae  intumescere  possunt,  quo  tunc  excrescendae 
formantur,  quae  facile  cum  polypis  vel  fungis  confun¬ 
duntur.  Sunt  autem  et  consistentia  et  colore  diversae.  Hy- 
pertrophia,  quae  interdum  etiam  ad  substantiam  inter¬ 
cellularem  et  ad  tunicam  muscularem  simul  pertinet, 

facillime,  si  totam  duodeni  circumferentiam  occupat,  coar¬ 
ctationem  efficit  perniciosam.  Tunica  autem  muscularis 
saepe  eodem  modo  tabescit,  quo  cellularis  hypertrophica 
est:  interdum  aut  utraque  tumida  est,  aut  sola  muscularis. 

Symptomata.  Maximam  partem,  ubi  inflammatio¬ 
nis  vel  acutae,  vel  potissimum  chronicae  signa  ces¬ 
serunt  in  pulsu  atque  urina,  aliquot  horis  post  coenam 
sensus  quidam  alvi  inflatae  atque  intumescentis,  nausea, 
denique  vomitus  exoritur.  Simul  aeger  molestiam  quan- 
dam  peculiarem  in  praecordiis  accusat,  saepe  etiam  do¬ 
lorem  fixum  in  tractu  duodeni.  Haud  raro  profunda  in 
alvo  tumorem  durum,  uniformem,  neque  asperum  et  ple¬ 
rumque  non  dolentem  senties:  lingua  omnino  pura,  cibo¬ 
rum  appetentia  solet  deesse:  interdum  tamen  intolerabili 
vi  famis  aegrotus  vexatur.  Alvus  plurimum  tarda,  quam¬ 
quam,  ut  Lloyd  exemplum  affert,  nonnunquam  materiam 
quandam  oleosam  continet  insuper  natantem.  Urina 
autem  turbida  non  ita  degenerata  est,  ut  in  scirrho  duo¬ 
deni.  Huc  longiore  intermisso  tempore,  Abercrombie 
refert,  frequenter  icterum  accedere  chronicum.  Neque 
raro  vel  hectica  febri,  vel  etiam  perforatione  eaque 
concitata  peritonitide  mors  praematura  aegro  infertur: 
sunt  autem,  qui,  contempta  illa  hypertrophia,  longissi¬ 
mam  vitam  traxerint,  quorumque  in  cadaveribus  hyper¬ 
trophia  duodeni  latissime  patens  deprehensa  sit,  quum 
ex  morbi  praeteriti  symptomatibus  nihil  de  ea  licuerit 
suspicari.  Si  lumen  duodeni  aliqua  in  parte  deminutum  est, 
ea  oriuntur  symptomata,  de  quibus  infra  amplius  disseram. 

IV.  De  stenosi  duodeni. 

Sectio .  Stenosis  duodeni  inflammatione  tunicae  mu¬ 
cosae,  intumescentia  et  induratione  telae  cellulosae  sub- 


23 


mucosae,  abscessibus,  ulcerum  cicatricibus,  excrescentiis 
illis  tunicae  mucosae  polypis  similibus,  massis  scrirrhosis 
permagnis  fieri,  aut  extrinsecus  sive  ventriculus  extensus, 
sive  glandulae  rnesenteriales  amplificatae,  sive  pancreas 
hypertrophicum  et  induratum  lumen  duodeni  comprimere 
possunt.  Idem  hepate  amplificato  effici,  rarius  vesica  fellea 
extensa  potest.  Saepe  faeces  durae  in  colo  ascendente  et 
transverso  accumulatae,  duodenum  comprimentes,  eadem 
proferunt  symptomata.  Parietes  autem  duodeni,  cujus 
stenosis  ad  complures  nonnunquam  digitos  pertinet,  indu¬ 
rati,  scirrhosi  sunt,  aut  cum  aliis  organis  concreverunt. 

Symptomata.  Saepissime  organa  hypertrophica  ea,  qui¬ 
bus  duodenum  ita  comprimitur,  per  integumenta  abdominis 
tactu  percipi  possunt.  Semper  obstructio  alvi  pertinax  est, 
interdum  massae  illae  oleosae  excernuntur.  Brevi  interjecto 
tempore  icterus  accedit,  macescit  aeger,  paulatim  pedes  in¬ 
tumescunt.  Simul  aeger  dolores  accusat  vehementissimos 
ad  tractum  duodeni,  qui  semper  fere  vomitu  tolluntur.  Hic 
vomitus  chronicus,  qui  tribus  vel  quatuor  horis  post  coe- 
nam  initium  capit,  interdum  nonnullos  dies  intermittit,  dolo¬ 
res  illi  et  molestia  in  tractu  duodeni  adaugentur,  dum  mas¬ 
sae  per  magnae  coffeae  sedimento  saepe  similes  evomun¬ 
tur.  Moritur  homo  plerumque  ex  virium  confectione,  e 
febri  hectica,  interdum  e  peritonitide  rupturam  secuta, 
quum  et  partes  illae  intestini  induratae  et  scirrhosae 
saepe  exulcerentur,  et  ipsi  parietes  normales  massis  istis 
accumulatis  magnopere  distendantur. 

V.  De  ectasi  duodeni. 

Duodeni  ectasis  aut  ad  totum  hoc  intestinum  perti¬ 
nere,  aut  ad  partes  ejus  singulas  potest.  Dilatationes 
annulares,  nempe  quae  totam  circumferentiam  partis  ali- 

cujus  duodeni  occupant,  perrarae  sunt,  multo  frequen- 
tiora  diverticula  appellata,  praesertim  in  duodeno.  Dila¬ 
tatio  illa  praeteriens,  quae  cibis  sumptis  flatibusque  effecta 
est,  non  multum  refert:  majoris  vero  discriminis  dilatatio 
illa  acquisita  et  perseverans  est. 

Sectio.  Duodenum  modo  tam  extensum  invenis,  ut 
ventriculi  prope  magnitudinem  assecutum  sit,  modo  partis 
dilatatae  sacciformis  tunicam  mucosam  exulceratam:  id 
quod  haud  raro  ruptura  parietis  intestini  consequitur. 
Loco  diverticulorum  illorum  verorum,  i.  e.  quasi  sinuum, 
qui  compositi  simul  ex  omnibus  intestini  membranis  sunt, 
saepe  diverticula  quaedam  existunt  pisi  vel  nucis  avella¬ 
nae  magnitudine,  quae  tantummodo  formata  sunt  ex  tu¬ 
nica  mucosa  et  peritonaeo:  haec  diverticula  falsa  vocantur. 

Symptomata.  Summos  dolores  in  tractu  duodeni 
aeger  percipit,  color  faciei  subflavus  est,  quum  duode¬ 
num  ductum  choledochum  premens  impediat,  quominus 
bilis  effundatur.  Ut  omnes  in  abdomine  tumores,  sic  haec 
quoque  duodeni  intumescentia  diverso  modo  functiones 
organorum  perturbat  atque  inhibet.  Si  trunci  vasorum 
magni  comprimuntur,  plethora  abdominalis  exoritur  et 
varices  et  pulsus  irregularis;  pedes  refrigescunt,  animo 
frequenter  aegrotus  linquitur,  accedit  anasarca,  ascites. 
Queritur  de  sensu  quodam  intumescendae,  anxietatis,  mo¬ 
lestiae,  de  alvo  magnopere  tensa  sedibusque  tardissimis. 

VI.  De  atrophia  duodeni. 

Atrophia  membranarum  duodeni  multo  rarior  est  quam 
ventriculi:  modo  ad  singulas  tunicas,  ut  mucosam,  per¬ 
tinet;  modo  partes  tantum  ejusdem,  ut  folliculos  obtinet; 
modo  tunicae  omnes  simul  tam  atrophicae  sunt,  tam 
tenuatae,  ut  telae  alicui  serosae,  pallidae,  exsangui  va- 

sisque  vacanti  simillimae  sint.  In  ejusmodi  conditione, 
qua  partialis  tantum  atrophia  existit,  duodenum  facillime 
vel  perforatur  vel  discinditur. 

Symptomata.  Atrophia  duodeni  e  certis  symptoma¬ 
tibus  in  vivis  dignosci  non  potest. 

VII.  De  ulceribus  duodeni. 

Ulcera,  quibus  in  duodeno  maxime  glandulae  Rrun- 
nerianae  corripiuntur,  quaeque  frequentiora  sunt  in  por¬ 
tione  pylorivalvulari,  rariora  in  reliquis  hujus  intestini 
partibus,  saepius  habent  characterem  tuberculosum  quam 
scrophulosum.  Regio  ea,  quae  ulceri  proxima  est,  ple¬ 
rumque  valde  tumida,  fundus  candicans  et  lardo  similis 
est,  eamque  ob  rem  ulcera  vocantur  cancrosa:  forma 
concava  magnitudineque  inveniuntur  diversissima. 

Ulcera  tunicae  mucosae,  quae  e  tuberculis  nascuntur, 
circumscripta  sunt,  forma  plus  minus  orbiculari,  margi¬ 
nibus  laevibus,  acute  praecisis,  paululum  tumidis,  vasis 
in  regione  circumjacente  auctis.  Tela  contra  cellulosa 
submucosa,  qua  fundus  ulceris  formatur,  laevis  et  plus 
minus  indurata  est.  Interdum  haec  ulcera  tam  profunda 
sunt,  ut  nihil  paene  absit,  quin  perfecte  paries  duodeni 
perforetur.  Substantiae  jactura  tum  major  est  in  tunica 
mucosa  quam  in  subjacentibus,  ita  ut  infundibuli  formam 
ulcus  habeat-  Tuberculis  liquescentibus  telaque  se  exul¬ 
cerante  paulatiin  ulcera,  finitimis  eorum  confluentibus, 
amplificantur  ita,  ut  totam  intestini  circumferentiam  tam¬ 
quam  zonulae  occupent.  Formam  tamen  inversi  infun¬ 
dibuli  ulcera  non  praebent,  nisi  vel  e  tuberculis  lique¬ 
scentibus  malignis  nata  sunt,  vel  ex  abscessibus  apertis,  qui 
extra  duodenum  sedem  habebant  Talia  ulcera,  quum  extra 
intestinum  oriantur,  profundissima  esse  et  omnes  jam 

reliquas  tunicas  penetrasse  necesse  est,  priusquam  tuni¬ 
cam  mucosam  assequantur.  Neque  margines  eorum  altae 
aut  replicatae  sunt,  quales  propriae  sunt  ulcerum  mali¬ 
gnorum  eorum,  quae  sedent  in  ipsa  tunica  mucosa.  Sae¬ 
pissime  his  ulceribus  omnes  duodeni  membranae  ita  affi¬ 
ciuntur,  ut  minima  dilatatione  discindantur,  contentaque 
intestini  in  cavum  abdominis  effluant. 

Symptomata.  Dolor,  qui  hanc  morbi  formam  con- 
comitatur,  in  tractu  duodeni  percipitur,  interdum  latius 
extensus  est,  nec  semper  idem  manet;  sed  quum  mutari, 
tum  ad  dolorem  colicum  vehementissimum  crescere  potest 
imprimis  epulis  lautioribus.  Tribus  vel  quatuor  horis 
post  coenam  cibi  plerumque  molli  pulti  similes  et  diluti, 
raro  crudi  evomuntur.  Haec  vomitio,  paucarum  hora¬ 
rum  intermisso  spatio,  saepe  pluries  recrudescit,  initio¬ 
que  nisi  ea,  quae  antea  edita  erant,  nihil  egeritur,  postea 
autem  massa  quaedam  aquosa  et  lubrica.  Plurimum  ob¬ 
structa  est  alvus:  Bright  tamen  nonnunquam  etiam  oleo¬ 
sas  illas  sedes  vidit,  quas  supra  descripsimus.  Sin  post 
obstructionem  alvi  diuturnam  sedes  redit,  saepe  massae 
nigrae,  pici  similes  et  lentae  secedunt:  citius  aeger  ma¬ 
cescit,  quam  si  in  alia  quadam  parte  intestini  ulcera 
existant:  id  quod  facillime  explicari  vel  ex  eo  potest, 
quod  aegri  tum  reformidant,  ne  quid  rerum  nutrientium 
capiant,  tum  captas  doloribus  vehementissimis  revomunt. 

Lingua  etsi  hoc  in  malo  rimosa,  et  semper  fere  in¬ 
tegumento  vel  candicante  vel  fusco  obtecta  est,  edendi 
tamen  desiderium  plerumque  adest. 

Plurimum  mors  ex  peritonitide  haec  ulcera  sequitur 
vel  ruptura,  vel  perforatione,  vel  viribus  exhaustis,  vel 
haemorrhagiis.  Sed  existunt  etiam  exempla  in  quibus 
ulcera  consanuerint  et  cicatrices  post  mortem  repertae  sint. 

VIII.  De  neuralgia  duodeni . 

Neuralgia  duodeni,  qua  praecipue  quum  hystericae 
mulieres,  tum  viri  hypochondriaci  vexantur,  tantam  con¬ 
sequi  vehementiam  potest,  ut  inflammationem  ejusdem 
organi  atque  icterum  efficiat. 

Sectio.  In  cadaveribus  hic,  ut  post  omnes  nervorum 
morbos,  nihil  fere  deprehenditur. 

Symptomata.  Ilie  quoque  tormentum  interdum  ve- 
hementissimum ,  semper  tamen  intermittens  adest,  quod 
a  scrobiculo  cordis  ortum  ad  hypochondrium  regionem¬ 
que  lumbalem  dextram  usque  pertinet,  quodque  et  pre¬ 
mendis  alvi  integumentis  et  corpore  pronato  sublevatur. 
Spasmo  autem  motus  duodeni  peristalticus  ita  tollitur, 
ut  nihil  possit  ex  eo  in  intestinum  tenue  reliquum  per¬ 
venire,  ut  denique  ciborum  vel  tribus  diebus  ante  sum¬ 
ptorum  et  liquidorum  et  solidorum  copia  permagna  sine 
ulla  levatione  revomatur.  Adjumentum  flatibus  potius 
affertur  singulis,  sed  raro  secedentibus.  Huc  accedit, 
quod  obstructione  pertinace  et  flatulentia  intolerabili  aeger 
laborat.  Si  vehementissimus  impetus  est,  dolor  capitis 
advenit  gravissimus  atque  acerbissimus:  vertigine  aegro¬ 
tus  corripitur,  saepe  etiam  animo  linquitur,  singultit,  fa¬ 
cies  convulsionibus  deformatur,  volvuntur  oculi,  spiritus, 
sicuti  asthmaticorum,  angustior  fit:  brevi  tamen  interjecto 
spatio,  remittente  spasmo,  saepe  omnia  haec  symptomata 
periculum  minata  recedunt,  nec  nisi  in  pectore  aut  hu¬ 
meris  doloris  quidquam  relinquunt.  Simul  signa  spasmo¬ 
rum  propria  universa  apparent,  ut  cutis  anserina,  extre¬ 
mitates  frigidae,  pulsus  exigui,  contracti,  urina  denique 
aquosa.  Perstat  ejusmodi  impetus  diversum  tempus,  minima 
momenta  vel  etiam  aliquot  dies:  tunc  autem  facile  in  in- 

flammationem  morbus  transit,  quae  et  vehementia  et  de^ 
cursu  excellens  ad  efficiendam  paralysin  inclinare  fertur. 
Haud  raro  ductus  choledochi  compressione  et  inclusione 
spastica  icterus  paratur.  Impetus  autem  illi  minima  de 
causa  redire  majore  vel  minore  cum  vehementia  solent. 

IX.  De  formationibus  alienis. 

1.  De  tuberculosi. 

Sectio.  Etsi  sedes  tuberculoseos  intestini  ileum  esse 
solet,  repere  tamen  in  reliquas  quoque  partes  intestini 
videtur:  interdum  solum  duodenum  afficit.  Sic  Irvine 
exemplum  affert,  ubi,  pulmonibus  integris,  in  duodeno 
tantum  tubercula  invenerit.  Tum  frequentissima  in  ea 
potissimum  parte  sunt,  quae  proxima  est  ab  intestino 
angusto.  Sed  cavendum,  ne  secretum  quoddam  albidum, 
sebaceum  et  contritu  facile,  quod  accumulatur  interdum 
in  intestini  folliculis,  cum  tuberculis  hisce  confundas.  In 
casu  illo  Irvini  tubercula  nonnulla  nucis  avellanae  ma¬ 
gnitudinem  consecuta  erant:  in  maximo  autem  materies 
quaedam  mollis  et  candicans  conspiciebatur:  in  cavo  duo¬ 
deni  simul  circiter  quatuor  unciae  collectae  erant.  Emol¬ 
litum  tuberculum  tunicam  mucosam  perforat  in  altitudine 
summa,  atque  formantur  ulcera,  quae  supra  accuratius 
descripsimus.  Perraro  pus  illud  tuberculorum  solutorum 
sub  tunica  mucosa  non  perforata  ad  abscessum  colligitur. 

Symptomata.  Quam  diu  tubercula  solida  neque  jam 
emollita  sunt,  symptomata  pathognomonica  nulla  appa¬ 
rent:  verum  simul  atque  exulcerari  coeperunt,  exoriun¬ 
tur  signa  ea,  quorum  superiore  loco  (VII.  De  ulceribus 
d.)  mentionem  fecimus. 

2.  De  fungo  medullari,  scirrho  et  carcinomate. 

Fibrosa  telarum  mutatio  in  duodeno  frequentior  vi¬ 
detur  quam  medullaris:  nam  A.  May  er  48  casus  enu¬ 
merat,  in  quibus  recentiore  tempore  Abercrombie, 
A  n  d  r  a  1 ,  B  r  o  u  s  s  a  i  s ,  G  r  a  h  a  m ,  II  e  n  n  i  n  g ,  I  r  v  i  n  e, 
Baillie,  Soemmering,  Morgagni  scirrlium  duodeni 
repererint. 

Sectio.  Massa  illa  scirrhosa  modo  aliquantulum  cir¬ 
cumferentiae  duodeni  obtinet;  modo  tumores  plus  minus 
frequentes,  segregatos,  magnitudine  pisi  vel  nucis  avella¬ 
nae  conformat,  qui  pedetentim  in  unum  confunduntur. 
Plerumque  scirrhus  stricturam  annularem  prodit,  quae, 
etiam  ad  majorem  partem  intestini  porrecta,  hanc  ad  ca¬ 
lami  ambitum  coarctare  potest.  Solet  haec  pars  ita  mu¬ 
tata  etiam  extrinsecus  cum  aliis  organis  concreta  esse, 
quae  aut  participia  sunt  mutationis  scirrhosae  vel  medul¬ 
laris,  aut  integra.  Pondere  physico  partis  degeneratae 
saepe  duodenum  dimovetur  atque  lumen  ejus  magis  co- 
arctatur:  super  hanc  autem  stenosin  intestinum  dilatatum 
est.  Nonnunquam  scirrhus  emollitur  atque  putrescit,  quo 
fit  interdum,  ut  pervium  intestinum  reddatur:  sed  non 
minus  saepe  ex  his  ulceribus  perforationes  nascuntur 
communicationesque  duodeni  degenerati  cum  organis  for¬ 
mantur  iis,  quae  cum  ipso  concreta  sunt. 

Symptomata.  Interdum  hoc  malum  nulla  exhibet 
symptomata,  nec  conspicitur  nisi  in  cadaveribus.  Plurimum 
tamen  omnia  signa  concoctionis  impeditae,  cardialgia,  do¬ 
lores  hebetes,  raro  colici  diutius  antecedunt;  denique 
profunde  regionem  epigastricam  et  hypochondriacam  dex¬ 
tram  premens  tumorem  senties  durum,  asperum,  irregu¬ 
larem,  super  quem  integumenta  abdominis  libere  ultro 

citroque  dimoveri  possunt:  initio  dolori  vacuus  est,  vel 
tantum  pressu  vehementi  pungit  aegrum.  Contra  fungo 
medullari  nulli  fere  omnino  dolores  adsunt,  atque  tumor 
tactu  sentitur  elasticus  et  fluctuosus,  qui  facillime  con¬ 
fundi  cum  aneurysmate  potest,  sicuti  May  er  de  casu 
quodam  optime  demonstravit,  quem  aneurysma  fuisse 
James  M.  Lauchlan  opinatus  est. 

Simul  aeger  frequenter  eructat,  lingua  aut  flavis 
punctis,  aut  tota  integumento  flavo  obtecta  est,  ciborum 
appetitus  paene  omnino  abest:  nutrimenta  initio  bene 
feruntur;  sed  duabus  vel  tribus  horis  post  semper  vomi¬ 
tus  oritur,  primum  ciborum  tantum  sumptorum,  paulo 
post,  quum  in  carcinoma  scirrhus  transiit,  massae  sedi¬ 
mento  coffeae  similes  evacuantur.  Saepe  tamen  etiam 
longiore  interjecto  tempore  vomitus  sequitur,  cui  con¬ 
junctus  esse  sensus  quidam  magnae  molestiae  in  prae¬ 
cordiis  solet.  Semper  ac  contumaciter  adstricta  alvus 
est,  quae  saepe  non  cedit  nisi  medicamentis  catharticis 
drasticis;  vel  massae  illae  oleosae,  quas  pluries  jatnjam 
descripsimus,  excernuntur.  Si  scirrhus  eam  partem  in¬ 
vadit,  ubi  ductus  choledochus  intrat,  bilis  defluxus  in  in¬ 
testinum  prohibetur,  unde  icterus  oritur,  qui  medicamen¬ 
tis  solitis  nullo  modo  removetur.  Crina  primo  lactea 
est  et  cremori  avenaceo  diluto  similis,  deinde  flava  fit 
atque  sedimentum  nonnunquam  latericium  deponit.  Ultimo 
tempore  tumor  plerumque  etiam  visu  percipi  potest.  Tunc 
autem  vomitus,  nausea  magna  et  persistens  ac  dolores 
tumoris  vi  atque  vehementia  crescunt. 

Quando  scirrhus  in  carcinoma  transit,  doloris  natura 
immutatur:  flt  enim  pungens,  quasi  culter  quoque  mo¬ 
mento  per  tumorem  trudatur,  vel  carbo  in  eo  candeat. 
Vomitu  tum  massae  illae  sedimento  coffeae  similes  atque 

foetidae  ejiciuntur :  saepe  accedunt  convulsiones  terribiles. 
Brevissimo  tempore  totum  corpus  morbo  afficitur:  sequi¬ 
tur  color  faciei  cachecticus,  macies  summa,  plurimum 
ascites  atque  mors  ex  febri  hectica.  Nonnunquam  in 
mortem  etiam  repentinam  aegri  incidunt,  si  scirrho,  qui 
in  carcinoma  transiit,  intestinum  perforatum  et  peritonitis 
excitata  est. 


V  I  T  A. 


Natus  sum  ego,  Otto  Eduardus  Schinkel,  confessioni 
evangelicae  addictus  Havelbergae,  Marchiae  oppido,  anno 
MDCCCXX1I  pridie  Calend.  Majas  patre  Joanne  Ludo- 
vico,  in  legione  vicesima  quarta  centurione ,  matre  Joanna 
e  gente  Rehfeldt,  quos  hucusque  vivos  Deus  benignus  mihi 
servavit.  Primis  litterarum  elementis  imbutus  gymnasia  Joachi- 
rriicum  Berolinense  directore  Cei.  Meineke,  et  Premislaviense 
directore  Cei.  Paalzow,  denique  Neo- Ruppinense ,  quod  tunc 
direct.  Cei.  Thormeyer,  postea  vero  Cei.  Starke  maxime 
florebat,  per  novem  fere  annos  frequentavi.  Testimonium  ma¬ 
turitatis  adeptus ,  tempore  paschali  anni  h.  s.  quadragesimi 
secundi  inter  cives  instituti  regii  medico  -  chirurgici  Friderico- 
Guilelmiani  receptus  sum,  et  per  quadriennium  hisce  interfui 
scholis:  Cei.  Beneke  de  logice  et  psychologia;  Cei.  Preuss 
de  historia;  111.  Hecker  de  encyclopaedia  medica,  de  patho- 
logia  generali,  de  Celsi  libris,  de  medicinae  historia;  111. 
Schultz  de  botanice;  111.  Link  de  botanice  et  historia  na¬ 
turali;  111.  Lichtenstein  de  zoologia}  Cei.  Turtede  phy¬ 
sice  et  pharmacia;  111.  Mitscherlich  sen.  de  chemia  organica 
et  anorganica,  111.  Schlemm  de  osteologia,  syndesmologia, 
splanchnologia,  de  anatomia  organorum  sensuum}  111.  Muel- 
ler  de  anatomia  universa,  de  physiologia,  anatomia  compa¬ 
rata  et  pathologica;  Exp.  Bruecke  de  histiologia  microsco- 

pica.  Ia  arte  cadavera  rite  secandi  111.  Schlemra  et  III. 
Mueller  mihi  fuere  duces. 

Praeterea  disserentes  audivi  Cei.  Eck  de  therapia  gene¬ 
rali  et  de  semiotice;  IU.  Mitscherlich  jun.  de  materia 
medica;  111.  Horn  de  morbis  syphiliticis,  de  morbis  psychi¬ 
cis;  111.  Schonlein  et  111.  Romberg  de  pathologia  et 
therapia  speciali ;  111.  Juengken  de  chirurgia;  111.  Casper 
de  arte  formulas  medicas  rite  concinnandi,  de  medicina  fo¬ 
rensi;  Cei.  Schmidt  de  arte  obstetricia;  Cei.  Froriep  de 
arte  fascias  rite  imponendi;  Cei.  Troschel  de  ossibus  fra¬ 
ctis  et  luxatis ;  Cei.  Boeh  m  de  akiurgia;  Exp.  Ange  Iste  in 
de  operationibus  ophthalmicis. 

Exercitationibus  clinicis  chirurgicis,  medicis,  obstetriciis, 
ophthalmiatricis ,  medico  -  forensibus  interfui  virorum  Illustris¬ 
simorum  Dieffenbach,  Juengken,  Schoenlein,  Wolff, 
Truestedt,  Schmidt,  Casper. 

Omnibus  his  viris  honoratissimis,  quam  possum  maximas 
ago  gratias,  semperque  habebo. 

Jam  vero  tentaminibus,  tam  philosophico  quam  medico, 
et  examine  rigoroso  coram  Gratioso  Medicorum  Ordine  rite 
superatis,  spero  fore,  ut  dissertatione  thesibusque  ei  adjectis 
palam  defensis,  summi  in  medicina  et  chirurgia  honores  in 
me  conferantur, 


THESES. 


1.  Signa  patliognomonica  non  existunt. 

2.  Non  sunt  remedia  specifica. 

3.  Vim  medicatricem  naturae  exstare  nego. 

4.  Omnes  morbi  ad  mortem  tendunt. 

